OTSUS

Haapsalu			28. märts 2025 nr 182

Detailplaneeringu kehtetuks tunnistamine
(Nurme tn 2, Haapsalu linn, Haapsalu linn)

Haapsalu Linnavalitsus taotleb Haapsalu Linnavalitsuse 25.11.2015 korraldusega nr 623 kehtestatud Nurme tn 2 kinnistu detailplaneeringu (edaspidi detailplaneering) kehtetuks tunnistamist, kuna detailplaneeringualal asuva kinnistu (reg-osa nr 639432) omanik soovib detailplaneeringu elluviimisest loobuda. 

Nurme tn 2 kinnistu detailplaneeringu koostamise eesmärk oli määrata hoonestatud kesklinna krundile ehitusõigus olemasoleva ärihoone laiendamiseks. Planeeringuga määratud ehitusõiguse kohaselt on krundi suurim lubatud hoonestusalune pindala on 2200 m², suurim lubatud kõrgus maapinnast 10 m, suurim korruselisus 2, ehitiste arv 1. Krundi maakasutuse sihtotstarve on jätkuvalt ärimaa. Olemasolevat liikusskeemi detailplaneeringuga ei muudetud. Normidele vastav parkimine lahendati krundisiseselt. Detailplaneeringuga määrati  tehnovõrkude põhimõttelised asukohad. Detailplaneeringuga kavandatu vastas Haapsalu Linnavolikogu 24.11.2006 otsusega nr 84 kehtestatud Haapsalu linna üldplaneeringule.

Haapsalu Linnavolikogu 27.09.2024 otsusega nr 162 kehtestatud Haapsalu linna üldplaneeringu kohaselt jääb Nurme tn 2 kinnistu alale, mille juhtotstarbeks on äri maa-ala. Lisaks asub katastriüksus Haapsalu kesklinna ehitustingimuste piirkonnas, miljööväärtuslikul alal, väärtusliku maastiku alal ning kaugküttepiirkonnas ja reoveekogumisalal.

Ehitusseadustiku ja kehtiva üldplaneeringu kohaselt on Nurme tn 2 kinnistule uue hoone ehitamisel või olemasoleva hoone laiendamisel üle 33% detailplaneeringu koostamise kohustus. Nurme tn 2 detailplaneering on tänaseks 9 aastat vana ja kinnistu uus omanik ei soovi detailplaneeringuga kavandatud olemasolevat ärihoonet üle 33% laiendada ega krundile detailplaneeringuga kavandatud ehitusõigust realiseerida, mistõttu on detailplaneeringu kehtetuks tunnistamine põhjendatud. 

Kohaliku omavalitsuse korralduse seaduse § 22 lg 1 p 33 ja planeerimisseaduse § 140 lg 6 kohaselt on detailplaneeringu kehtetuks tunnistamine volikogu ainupädevuses. Haldusorgani poolne haldusakti kehtetuks tunnistamine toimub kaalutlusõiguse alusel. Haldusmenetluse seaduse § 64 lg 3 kohaselt tuleb kaalutlusõiguse teostamisel arvestada haldusakti andmise ja haldusakti kehtetuks tunnistamise tagajärgi isikule, haldusakti andmise menetluse põhjalikkust, haldusakti kehtetuks tunnistamise põhjuste olulisust ning nende seost isiku osalemisega haldusakti andmise menetluses ja isiku muu tegevusega, haldusakti andmisest möödunud aega ning muid tähtsust omavaid asjaolusid.

Juhindudes planeerimisseaduse § 10 lg 1, lg 3, § 140 lg 1 p 1 ja p 2, lg 6, kohaliku omavalitsuse korralduse seaduse § 22 lg 1 p 33, haldusmenetluse seaduse § 64 lg 2 ja 3, § 68 lg 2 ja § 70 lg 1, Haapsalu Linnavolikogu otsustab:

1.	Tunnistada Haapsalu Linnavalitsuse 25.11.2015 korraldusega nr 623 kehtestatud Nurme tn 2  kinnistu detailplaneering kehtetuks. 

2.	Haapsalu Linnavalitsusel:

2.1.	teavitada planeeringualasse jääva Nurme tn 2 kinnistu (katastritunnus 18301:010:1230) omanikku detailplaneeringu kehtetuks tunnistamisest;
2.2.	teavitada planeeringuala naaberkinnistute omanikke detailplaneeringu kehtetuks tunnistamisest;
2.3.	avaldada otsus ajalehes Lääne Elu, milles Haapsalu linn avaldab ametlikke teateid, väljaandes Ametlikud Teadaanded ja Haapsalu linna veebilehel.

3.	Otsus jõustub teatavakstegemisega.

4.	Otsust on võimalik vaidlustada 30 päeva jooksul teatavaks tegemisest, esitades kaebuse halduskohtule või vaide Haapsalu Linnavolikogule haldusmenetluse seaduses sätestatud korras.

/allkirjastatud digitaalselt/

Malle Õiglas
Volikogu esimees